བཙན་བྱོལ་བོད་མིའི་ཆོལ་ཁའི་སྒྲིག་འཛུགས་དང་ཆོས་བརྒྱུད།གཞུང་འབྲེལ་མ་ཡིན་པའི་ཚོགས་པ་སྐྱིད་སྡུག་ཁག་བཅས་ཀྱིས་སྲིད་སྐྱོང་དང་སྤྱི་འཐུས་ཀྱི་འོས་གཞི་འདོན་མི་ཆོག་པ་བཟོས་སོང་།དེ་རིང་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་༦པའི་ལས་ཉིན་༩པའི་ཐོགབཙན་བྱོལ་བོད་མིའི་འོས་བསྡུ་དང་འབྲེལ་བའི་གཞུང་འབྲེལ་སྒྲིག་གཞི་བསྐྱར་བཅོས་ཁྲིམས་འཆར་ལ་བཟོ་བཅོས་ཁྲིམས་འཆར་ཁག་གཉིས་ཕེབས་པའི་ནང་།ཆོལ་ཁ་གསུམ་གྱི་སྒྲིག་འཛུགས་དང་ཆོས་བརྒྱུད།དེ་བཞིན་གཞུང་འབྲེལ་མ་ཡིན་པའི་ཚོགས་པ་སྐྱིད་སྡུག་ཁག་བཅས་ཀྱིས་སྲིད་སྐྱོང་དང་།སྤྱི་འཐུས་ཀྱི་འོས་གཞི་འདོན་པ།རྒྱབ་གཉེར་གསལ་བསྒྲགས་རིགས་བྱེད་མི་ཆོག་པ་དང་།དེ་བཞིན་སྲིད་སྐྱོང་འོས་གཞི་གཅིག་ལས་མེད་ཚེ་སྔོན་འགྲོའི་འོས་བསྡུའི་སྐབས་འོས་གྲངས་བརྒྱ་ཆ་༦༠ཡན་ཐོབ་པ་ཡིན་ན་དངོས་གཞིའི་འོས་བསྡུ་བྱེད་མ་དགོས་པར་ཐད་ཀར་སྲིད་སྐྱོང་ལ་འདེམས་ཐོན་བྱུང་ཡོད་པ་གཏན་འབེབ་གནང་སོང་།